L'acollida matinal fora de l'horari escolar ha tingut per objecte facilitar la conciliació de la vida familiar i laboral i posar a disposició de les famílies uns espais, unes activitats i uns professionals responsables dels infants durant el temps previ a l'inici de l'activitat escolar.
L'acollida matinal es troba particularment estesa en centres amb alumnat d'educació infantil i d'educació primària, i sovint són les associacions de mares i pares d'alumnes qui l'organitzen.
El Departament d'Educació i Universitats vol afavorir la conciliació de la vida laboral i familiar de les famílies de Catalunya, en sintonia amb els principis i mesures previstos a la Llei 18/2003, de 4 de juliol, de suport a les famílies, destinant ajuts per a la prestació del servei d'acollida en l'horari de matí, previ a l'inici de les activitats escolars, dels nens i nenes escolaritzats en centres d'educació infantil i d'educació primària sufragats amb fons públics.
Per tot això, de conformitat amb el que estableix la Llei 38/2003, de 17 de novembre, general de subvencions, i el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i a proposta de la Direcció General de Centres Educatius,
S'aproven les bases reguladores que consten a l'annex d'aquesta Ordre, per a la concessió de subvencions a les associacions de mares i pares d'alumnes per a l'organització del servei d'acollida matinal d'infants, en els centres educatius sufragats amb fons públics de Catalunya que imparteixen l'educació infantil i/o l'educació primària.
S'obre convocatòria de concurs públic per a la concessió de subvencions a les associacions de mares i pares d'alumnes, per a l'organització del servei d'acollida matinal abans de l'inici de les activitats escolars, en els centres educatius sufragats amb fons públics de Catalunya que imparteixin l'educació infantil i/o primària, durant el curs escolar 2006-2007, la qual es regeix per les bases que es publiquen a l'annex d'aquesta Ordre.
Es destina a la concessió d'aquests ajuts un import total d'1.100.000,00 euros, dels quals 385.000,00 euros es finançaran amb càrrec a l'aplicació EN04 D/480000100/4250 del pressupost de l'any 2006, i els 715.000,00 euros restants, amb càrrec a l'aplicació corresponent del pressupost de l'any 2007.
Aquesta quantitat podrà ser incrementada d'acord amb les disponibilitats pressupostàries per a l'any 2007.
El termini de presentació de les sol·licituds per a l'obtenció dels ajuts que es convoquen és de 20 dies hàbils, a comptar des de l'endemà de la publicació d'aquesta Ordre en el DOGC.
L'objecte d'aquestes bases és la regulació de l'atorgament de subvencions a les associacions de mares i pares d'alumnes que organitzin el servei d'acollida matinal d'infants, abans de l'inici de les activitats escolars del matí, en els centres educatius sufragats amb fons públics de Catalunya que imparteixin ensenyaments d'educació infantil i/o d'educació primària, mitjançant la corresponent convocatòria pública.
L'import de la subvenció es destinarà íntegrament a minorar el cost del servei per a tots els alumnes que s'hi acullin..2 Caràcter del servei
El servei d'acollida matinal ha d'ésser un temps actiu per als nens i nenes, que possibiliti la realització, entre d'altres, d'activitats lúdiques, artístiques o esportives, la lectura i l'ús de la biblioteca o altres instal·lacions del centre, amb exclusió de les activitats pròpies dels programes escolars.
El català s'ha d'utilitzar normalment com a llengua vehicular en aquestes activitats.
En qualsevol cas, l'activitat haurà de ser aprovada pel consell escolar en els centres educatius públics, i pels titulars en els centres educatius privats sufragats amb fons públics..3 Beneficiaris de les subvencions
Poden sol·licitar les subvencions totes les associacions de mares i pares d'alumnes de centres educatius sufragats amb fons públics de Catalunya, sempre que estiguin legalment constituïdes i amb les seves dades actualitzades al Registre Únic d'Entitats, o en tràmit d'actualització, i les que es trobin en tràmit de constitució, que organitzin el servei d'acollida matinal en els termes que estableixen aquestes bases.
Els beneficiaris hauran de complir els requisits següents:
b) No trobar-se en cap de les circumstàncies que impossibiliten per ser beneficiari de la subvenció previstes a l'article 13.2 de la Llei 38/2003, de 17 de novembre, general de subvencions.
c) Complir els requisits establerts als articles 32 i 36 de la Llei 1/1998, de 7 de gener, de política lingüística, en el cas que tinguin establiments oberts al públic..4 Condicions de prestació del servei
a) S'ha de dur a terme en el mateix centre educatiu, en els locals i espais de lleure que determini la direcció del centre, en el cas dels centres educatius públics, o el titular, en el cas dels centres privats sufragats amb fons públics.
b) Ha d'oferir-se durant tots els dies lectius del calendari escolar.
c) Ha d'estar cobert per l'assegurança a què fa referència la base 10.
d) S'aplicarà el conveni col·lectiu de treball del sector del lleure educatiu i sociocultural de Catalunya vigent, en el cas que el servei es presti mitjançant empresa o entitat subjecta a la seva regulació..5 Mòduls subvencionables
Cada grup de 12 a 24 infants constituirà un mòdul subvencionable; a partir de 25 se'n consideraran dos.
De forma excepcional, en els centres i zones escolars rurals (ZER) que tinguin menys de 50 alumnes, el nombre mínim d'alumnat assistent al servei d'acollida matinal per assolir la consideració d'un mòdul serà de 5.
La mateixa excepció serà d'aplicació en els centres que iniciïn les seves activitats el mateix curs acadèmic de la convocatòria..6 Requisits dels monitors i monitores
Els monitors i monitores que prestin el servei han de ser majors de 18 anys i estar capacitats per a la realització d'aquesta tasca.
A aquests efectes, capaciten per a la prestació del servei, entre d'altres, els diplomes i títols següents:
c) Títol de tècnic superior en animació sociocultural.
d) Títol de tècnic superior en integració social.
e) Títol de tècnic superior en educació infantil..7 Límit de mòduls subvencionats
Es podran concedir subvencions per a un màxim de 2 mòduls per a cada centre educatiu, tret dels centres que s'acullin a les excepcions recollides a la base 5, en el qual cas el límit serà d'un mòdul per centre.
En cas que en un centre educatiu el servei d'acollida fos prestat per més d'una associació de mares i pares d'alumnes, les subvencions es distribuiran de manera proporcional al nombre d'alumnes beneficiaris del servei d'acollida matinal realitzat per cadascuna d'aquelles..8 Compatibilitat i concurrència
Els sol·licitants han de declarar si han demanat i/o obtingut altres ajuts amb la mateixa finalitat, indicant la seva procedència i import.
L'import de la subvenció concedida en cap cas no pot ser d'una quantitat que, aïlladament o en concurrència amb altres ajuts d'entitats públiques o privades, superi el cost del servei d'acollida..9 Dotació econòmica
L'import de la subvenció per a cada mòdul serà el resultat de dividir l'import total del crèdit disponible pel nombre total de mòduls corresponents a les sol·licituds admeses.
En qualsevol cas, l'import màxim concedit per a cada mòdul serà de 1.500 euros per curs..10 Assegurança
L'associació de mares i pares d'alumnes ha de contractar una assegurança de responsabilitat civil per cobrir els riscs derivats del desenvolupament del servei d'acollida front a usuaris i tercers, amb uns límits mínims de 150.000 euros per víctima i 1.200.000 euros per sinistre, d'acord amb el Decret 218/2001, de 24 de juliol, pel qual es regula l'ús social dels edificis dels centres docents públics, modificat pel Decret 333/2002, de 19 de novembre..11 Sol·licituds i documentació
La sol·licitud pot presentar-se de forma presencial o telemàtica.
11.1 La sol·licitud presencial s'ha de presentar d'acord amb el model normalitzat que es troba als serveis territorials del Departament d'Educació i Universitats i a Internet, a la web del Departament d'Educació i Universitats [URL].
11.2 La sol·licitud pot ser presentada pels mitjans telemàtics del portal www.gencat.net/educacio, o per qualsevol dels mitjans que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
En cas de presentar la sol·licitud pels mitjans telemàtics del portal, caldrà que la persona sol·licitant s'identifiqui amb el número que li va ser assignat a l'AMPA pel Registre únic d'entitats jurídiques del Departament de Justícia.
En el cas que la sol·licitud es presenti en una oficina de correus, es farà en sobre obert, per tal que sigui datada i segellada pel funcionari de correus abans de ser certificada.
11.3 La sol·licitud haurà d'incloure:
a) Documentació que acrediti que l'AMPA està legalment constituïda o en tràmit de constitució.
b) Pressupost detallat d'ingressos i despeses de l'activitat.
c) Declaració responsable conforme el sol·licitant no es troba en cap de les circumstàncies previstes en l'article 13 de la Llei 38/2003, de 17 de novembre, general de subvencions.
d) Declaració responsable conforme s'està al corrent d'obligacions tributàries i de la Seguretat Social en els termes previstos a l'article 14 de la Llei 38/2003, de 17 de novembre, general de subvencions.
e) Declaració responsable conforme es compleixen els requisits establerts als articles 32 i 36 de la Llei 1/1998, de 7 de gener, de política lingüística.
f) Pòlissa de responsabilitat civil, d'acord amb el que estableix la base 10, o compromís detallat de la contractació.
11.4 Les sol·licituds realitzades per mitjans telemàtics es consideren presentades davant l'Administració quan s'enregistrin en el Registre telemàtic del portal www.gencat.net.
11.5 Les sol·licituds presentades telemàticament tenen els mateixos efectes jurídics que les presentades per la resta de mitjans admesos en dret..12 Resolució i publicitat
12.1 Es delega en el director general de Centres Educatius la facultat per resoldre la convocatòria.
12.2 La resolució del director general de Centres Educatius de concessió i desestimació de les subvencions es notificarà als interessats.
A més a més, la resolució es farà pública al tauler d'anuncis de la seu central del Departament d'Educació i Universitats, i als taulers dels serveis territorials corresponents.
Així mateix, quan la subvenció atorgada sigui d'un import de 3.000 euros es publicarà al DOGC.
En qualsevol cas, es consideraran desestimades les sol·licituds d'ajuts no resoltes per resolució expressa dins el termini de sis mesos a comptar des de l'endemà de la data de finalització del termini per presentar les sol·licituds..13 Presentació de la documentació justificativa
13.1 La percepció de la subvenció resta condicionada a l'aportació de la documentació justificativa de la prestació del servei i del compliment dels requisits que preveu aquesta convocatòria.
13.2 Als efectes de control, durant el mes de gener de l'any d'acabament del curs corresponent a cada convocatòria es presentarà als serveis territorials del Departament d'Educació i Universitats un certificat d'assistència, detallat per mesos, de l'alumnat assistent a l'acollida matinal durant el primer trimestre, amb indicació dels noms i cognoms, amb l'autorització prèvia dels pares, mares o tutors/res per a la cessió de les dades personals del l'alumnat, d'acord amb la Llei orgànica 15/1999, de 13 de desembre, de protecció de dades de caràcter personal (BOE núm. 298, de 14.12.1999).
13.3 La resta de la documentació justificativa s'haurà de presentar abans del 24 de juny de l'any d'acabament del curs corresponent a cada convocatòria als serveis territorials del Departament d'Educació i Universitats..14 Abonament de la subvenció
La subvenció s'abonarà en dos pagaments ingressats en el compte bancari que s'indiqui a la sol·licitud.
El primer pagament, en concepte de bestreta, serà d'un 35% de la subvenció, i es tramitarà dintre del primer trimestre del curs escolar.
La resta de l'import es lliurarà un cop hagi estat justificada correctament la subvenció, d'acord amb la base 15..15 Justificació
L'escrit de tramesa de la justificació ha d'adjuntar original o fotocòpia compulsada dels següents documents:
15.1 Declaració conforme els fons percebuts s'han destinat a la finalitat prevista, i que es compleixen els requisits per ser beneficiaris de la subvenció, d'acord amb les bases.
Ha d'incloure una relació detallada de la totalitat d'ingressos i despeses de l'activitat al llarg del curs, d'acord amb el pressupost presentat en la sol·licitud.
Les dades que han de constar en la relació són: la data i número de factura o comprovant de despesa, el NIF i nom de l'empresa, el concepte i l'import.
15.3 Certificat d'assistència, detallat per mesos, de l'alumnat beneficiari del segon i tercer trimestre del curs, amb indicació dels noms i cognoms en les mateixes condicions establertes en la base 13.2.
15.4 Certificat acreditatiu de trobar-se al corrent en el compliment de les obligacions tributàries i en el pagament de les quotes i altres obligacions amb la Seguretat Social, en els termes previstos a l'article 14 de la Llei 38/2003, de 17 de novembre, general de subvencions.
15.5 Pòlissa de responsabilitat civil que cobreixi els riscos en els termes que estableix la base 10.
15.6 Justificants de la despesa, en funció dels casos següents:
15.6.1 Si el servei d'acollida el presten persones contractades directament per l'AMPA, caldrà presentar les nòmines de la persona o persones contractades.
També s'haurà d'acreditar l'ingrés en concepte de retenció a compte de l'IRPF, i el de les quotes i altres obligacions amb la seguretat social.
15.6.2 Si el servei d'acollida el presta una empresa externa a canvi de pagaments directes de l'AMPA, caldrà presentar factures i rebuts d'aquesta empresa, on consti de manera detallada en el concepte el servei d'acollida matinal, així com el nom i NIF de l'AMPA.
15.6.3 Si el servei d'acollida el presta una empresa externa a canvi de pagaments directes dels pares, mares o tutors/res de l'alumnat usuari, cal presentar certificat d'aquesta empresa on consti de manera detallada els ingressos mensuals percebuts dels pares, mares o tutors/res, així com declaració del/de la representant de l'empresa de si aquests ingressos cobreixen o no la totalitat del cost del servei..16 Obligacions del beneficiari
a) Dur a terme l'activitat que fonamenta la concessió de la subvenció, en els termes d'aquestes bases.
b) Sotmetre's a les actuacions que corresponguin al Departament d'Educació i Universitats, i a les de control de l'activitat econòmica i financera que correspongui a la Intervenció General de la Generalitat, a la Sindicatura de Comptes o altres organismes competents, tant nacionals com comunitaris, amb l'aportació de tota la informació que li sigui requerida en exercici de les actuacions anteriors.
c) Proposar al Departament d'Educació i Universitats qualsevol canvi que, dins la mateixa finalitat, es pugui produir en la destinació de la subvenció.
d) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable, així com els estats comptables dels quals es desprenguin les actuacions objecte de la subvenció, amb la finalitat de garantir l'adequat exercici de les facultats de comprovació i control.
e) Conservar els documents justificatius de l'aplicació dels fons rebuts, inclosos els documents electrònics, mentre puguin ser objecte de les actuacions de comprovació i control.
f) Fer pública la col·laboració del Departament d'Educació i Universitats en la documentació que generin les activitats subvencionades..17 Revocació de la subvenció
Són causes de revocació total o parcial de l'atorgament de l'ajut, les quals, si escau, poden donar lloc al reintegrament de les quantitats percebudes indegudament, amb els interessos corresponents, les que preveuen els articles 37 de la Llei 38/2003, de 17 de novembre, general de subvencions i 99 i següents del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, així com l'incompliment, per part del destinatari, de les condicions que estableixen aquestes bases.